CELEX: 32021D1838
Language: el
Date: 2021-10-18 00:00:00
Title: Απόφαση (ΚΕΠΠΑ) 2021/1838 του Συμβουλίου της 18ης Οκτωβρίου 2021 για την τροποποίηση της απόφασης (ΚΕΠΠΑ) 2017/824 σχετικά με τον κανονισμό υπηρεσιακής κατάστασης του Δορυφορικού Κέντρου της Ευρωπαϊκής Ένωσης

20.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 372/24
               
            
         ΑΠΟΦΑΣΗ (ΚΕΠΠΑ) 2021/1838 ΤΟΥ ΣΥΜΒΟΥΛΙΟΥ
         της 18ης Οκτωβρίου 2021
         για την τροποποίηση της απόφασης (ΚΕΠΠΑ) 2017/824 σχετικά με τον κανονισμό υπηρεσιακής κατάστασης του Δορυφορικού Κέντρου της Ευρωπαϊκής Ένωσης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη την απόφαση 2014/401/ΚΕΠΠΑ του Συμβουλίου, της 26ης Ιουνίου 2014, σχετικά με το Δορυφορικό Κέντρο της Ευρωπαϊκής Ένωσης και την κατάργηση της κοινής δράσης 2001/555/ΚΕΠΠΑ για τη σύσταση Δορυφορικού Κέντρου της Ευρωπαϊκής Ένωσης (1), και ιδίως το άρθρο 8 παράγραφος 5,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, υπό την ιδιότητά του ως προέδρου του διοικητικού συμβουλίου του Δορυφορικού Κέντρου της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Το Δορυφορικό Κέντρο της Ευρωπαϊκής Ένωσης (SATCEN) είναι οργανισμός της Ένωσης, υπαγόμενος στους συντονισμένους οργανισμούς. Υπό το πρίσμα της πρόσφατης νομολογίας του Δικαστηρίου της Ευρωπαϊκής Ένωσης, ο κανονισμός υπηρεσιακής κατάστασης του Δορυφορικού Κέντρου της Ευρωπαϊκής Ένωσης όπως εκδόθηκε από το Συμβούλιο στις 15 Μαΐου 2017 με την απόφαση (ΚΕΠΠΑ) 2017/824 (2) («κανονισμός υπηρεσιακής κατάστασης του SATCEN») θα πρέπει να ευθυγραμμιστεί με τον κανονισμό υπηρεσιακής κατάστασης των υπαλλήλων και το καθεστώς που εφαρμόζεται στο λοιπό προσωπικό της Ευρωπαϊκής Ένωσης, που καθορίζονται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (3), καθώς και με τον κανονισμό υπηρεσιακής κατάστασης του Ευρωπαϊκού Οργανισμού Άμυνας (4). Ειδικότερα, ο κανονισμός υπηρεσιακής κατάστασης του SATCEN θα πρέπει να προβλέπει την αρμοδιότητα του Δικαστηρίου της Ευρωπαϊκής Ένωσης να αποφαίνεται επί διαφορών μεταξύ του SATCEN και των υπαλλήλων του κατά τον ίδιο τρόπο όπως επί των διαφορών μεταξύ οποιουδήποτε μέλους του προσωπικού της Ένωσης και του εργοδότη του.
                  
               
                     (2)
                  
                  
                     Το διοικητικό συμβούλιο του SATCEN, μετά από πρόταση του διευθυντή του SATCEN, κατήρτισε τροποποιήσεις του κανονισμού υπηρεσιακής κατάστασης του SATCEN, προκειμένου να θεσπιστούν από το Συμβούλιο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2017/824 τροποποιείται ως εξής:
            
                        1)
                     
                     
                        στο κεφάλαιο VIII, ο τίτλος αντικαθίσταται από το ακόλουθο κείμενο:
                        «Προσφυγές»,
                     
                  
                        2)
                     
                     
                        το άρθρο 28 αντικαθίσταται από το ακόλουθο κείμενο:
                        
                           «Άρθρο 28
                           Προσφυγές
                           
                              1.   Κάθε πρόσωπο που υπάγεται στον παρόντα κανονισμό υπηρεσιακής κατάστασης δύναται να υποβάλει αίτηση στον διευθυντή με την οποία τον καλεί να λάβει απόφαση περί αυτού για ζήτημα που καλύπτεται από τον παρόντα κανονισμό υπηρεσιακής κατάστασης. Ο διευθυντής κοινοποιεί στον ενδιαφερόμενο αιτιολογημένη απόφαση εντός τεσσάρων μηνών από την ημερομηνία κατά την οποία του υποβλήθηκε η αίτηση. Εάν στο τέλος της προθεσμίας αυτής δεν έχει δοθεί απάντηση στην αίτηση, τούτο θεωρείται ότι συνιστά απόφαση που την απορρίπτει σιωπηρά, κατά της οποίας μπορεί να υποβληθεί ένσταση κατά τα αναφερόμενα στις ακόλουθες παραγράφους.
                           
                           
                              2.   Κάθε πρόσωπο που υπάγεται στον παρόντα κανονισμό υπηρεσιακής κατάστασης μπορεί να υποβάλει στον διευθυντή ένσταση κατά πράξεως που θίγει δυσμενώς τα συμφέροντά του, είτε ο διευθυντής έχει λάβει σχετική απόφαση είτε έχει παραλείψει να λάβει μέτρο που επιβάλλεται από τον παρόντα κανονισμό υπηρεσιακής κατάστασης. Η ένσταση πρέπει να υποβάλλεται εντός προθεσμίας τριών μηνών. Η προθεσμία αυτή αρχίζει:
                              
                                          α)
                                       
                                       
                                          από την ημερομηνία δημοσίευσης της πράξης εάν πρόκειται για μέτρο γενικού χαρακτήρα,
                                       
                                    
                                          β)
                                       
                                       
                                          από την ημερομηνία κοινοποίησης της απόφασης στον ενδιαφερόμενο, το αργότερο δε από την ημερομηνία κατά την οποία αυτός έλαβε γνώση της πράξης, εάν πρόκειται για μέτρο ατομικού χαρακτήρα· εντούτοις, σε περίπτωση που η πράξη ατομικού χαρακτήρα είναι τέτοια ώστε να θίγει δυσμενώς τα συμφέροντα τρίτου, η εν λόγω προθεσμία για το πρόσωπο αυτό αρχίζει από την ημερομηνία κατά την οποία αυτό έλαβε γνώση της πράξης, όχι όμως αργότερα από την ημερομηνία της δημοσίευσης,
                                       
                                    
                                          γ)
                                       
                                       
                                          από την ημερομηνία λήξης της προθεσμίας απάντησης, εφόσον η ένσταση αφορά σιωπηρή απορριπτική απόφαση όπως προβλέπεται στην παράγραφο 1.
                                       
                                    
                           
                              3.   Ο διευθυντής κοινοποιεί στον ενδιαφερόμενο αιτιολογημένη απόφαση εντός τεσσάρων μηνών από την ημερομηνία κατά την οποία του υποβλήθηκε η ένσταση. Εάν στο τέλος της προθεσμίας αυτής δεν έχει δοθεί απάντηση στην ένσταση, τούτο θεωρείται ότι συνιστά απόφαση που την απορρίπτει σιωπηρά, κατά της οποίας μπορεί να ασκηθεί προσφυγή σύμφωνα με την παράγραφο 5.
                              Σε περίπτωση αρνητικής απάντησης, ο υπάλληλος μπορεί να ζητήσει την παρέμβαση διαμεσολαβητή. Η παρέμβαση αυτή δεν είναι υποχρεωτική.
                           
                           
                              4.   Ο διευθυντής διορίζει διαμεσολαβητή για τριετή ανανεώσιμη περίοδο.
                              Ο διαμεσολαβητής είναι αρμόδιος και ανεξάρτητος νομικός. Ζητεί να του διαβιβαστεί κάθε στοιχείο που θεωρεί απαραίτητο για την εξέταση της υπόθεσης, τόσο από τον διευθυντή όσο και από τον ενδιαφερόμενο υπάλληλο.
                              Διατυπώνει το πόρισμά του εντός δύο μηνών από την ημερομηνία κατά την οποία του υποβλήθηκε η υπόθεση.
                              Το εν λόγω πόρισμα δεν είναι δεσμευτικό για τον διευθυντή, ούτε για τον υπάλληλο.
                              Τα έξοδα της διαμεσολάβησης βαρύνουν το SATCEN, εάν ο διευθυντής απορρίψει το πόρισμα του διαμεσολαβητή. Εάν ο υπάλληλος δεν δεχθεί τους όρους αυτού του πορίσματος, βαρύνεται με το 50 % των εξόδων.
                           
                           
                              5.   Το Δικαστήριο της Ευρωπαϊκής Ένωσης («Δικαστήριο») είναι αρμόδιο να αποφαίνεται για κάθε διαφορά μεταξύ του SATCEN και οποιουδήποτε προσώπου υπόκειται στον παρόντα κανονισμό υπηρεσιακής κατάστασης όσον αφορά τη νομιμότητα μιας πράξης που θίγει δυσμενώς τα συμφέροντα του προσώπου αυτού κατά την έννοια της παραγράφου 2.
                              Στις χρηματικές διαφορές, το Δικαστήριο διαθέτει απεριόριστη δικαιοδοσία.
                              Οι υπάλληλοι μπορούν να ασκήσουν προσφυγή στο Δικαστήριο, υπό τους ακόλουθους όρους:
                              
                                          α)
                                       
                                       
                                          προσφυγή στο Δικαστήριο γίνεται αποδεκτή μόνο εάν:
                                          
                                                      i)
                                                   
                                                   
                                                      έχει υποβληθεί προηγουμένως στον διευθυντή ένσταση δυνάμει της παραγράφου 2 εντός της προθεσμίας που προβλέπεται στην εν λόγω παράγραφο και
                                                   
                                                
                                                      ii)
                                                   
                                                   
                                                      η ένσταση απορρίφθηκε ρητώς ή σιωπηρώς,
                                                   
                                                
                                    
                                          β)
                                       
                                       
                                          η δυνάμει του στοιχείου α) προσφυγή ασκείται εντός τριών μηνών. Η εν λόγω προθεσμία αρχίζει:
                                          
                                                      i)
                                                   
                                                   
                                                      την ημερομηνία κοινοποίησης της απόφασης σχετικά με την ένσταση ή
                                                   
                                                
                                                      ii)
                                                   
                                                   
                                                      εφόσον η προσφυγή αφορά σιωπηρή απόφαση η οποία απορρίπτει ένσταση που υποβάλλεται δυνάμει της παραγράφου 2, την ημερομηνία λήξης της προθεσμίας απάντησης· ωστόσο, στην περίπτωση που η ένσταση απορρίπτεται με ρητή απόφαση μετά την απόρριψή της με σιωπηρή απόφαση, αλλά προτού λήξει η προθεσμία για την άσκηση προσφυγής, η προθεσμία για την άσκηση προσφυγής αρχίζει εκ νέου,
                                                   
                                                
                                    
                                          γ)
                                       
                                       
                                          κατά παρέκκλιση του στοιχείου β), ο ενδιαφερόμενος δύναται, αφού υποβάλει στον διευθυντή ένσταση δυνάμει της παραγράφου 2, να προσφύγει αμέσως στο Δικαστήριο, υπό τον όρο ότι στην εν λόγω προσφυγή επισυνάπτεται αίτηση είτε αναβολής εκτέλεσης της προσβαλλομένης πράξης είτε έκδοσης προσωρινών μέτρων. Στην περίπτωση αυτή, η κύρια διαδικασία ενώπιον του Δικαστηρίου αναστέλλεται μέχρι να ληφθεί ρητή ή σιωπηρή απορριπτική της ένστασης απόφαση.»,
                                       
                                    
                        
                     
                  
                        3)
                     
                     
                        το παράρτημα X διαγράφεται.
                     
                  
         
            Άρθρο 2
            Η παρούσα απόφαση παράγει αποτελέσματα την 1η Νοεμβρίου 2021. Δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 18 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 188 της 27.6.2014, σ. 73.
         
            (2)  Απόφαση (ΚΕΠΠΑ) 2017/824 του Συμβουλίου, της 15ης Μαΐου 2017, σχετικά με τον κανονισμό υπηρεσιακής κατάστασης του Δορυφορικού Κέντρου της Ευρωπαϊκής Ένωσης (ΕΕ L 123 της 16.5.2017, σ. 7).
         
            (3)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56 της 4.3.1968, σ. 1).
         
            (4)  Απόφαση (EE) 2016/1351 του Συμβουλίου, της 4ης Αυγούστου 2016, σχετικά με τον κανονισμό υπηρεσιακής κατάστασης του Ευρωπαϊκού Οργανισμού Άμυνας και την κατάργηση της απόφασης 2004/676/ΕΚ (ΕΕ L 219 της 12.8.2016, σ. 1).